**Vuoden 2016 Kumamoton maanjäristykset** tapahtuivat huhtikuussa Japanin Kyūshūn saarella sijaitsevassa Kumamoton prefektuurissa. Maanjäristysten sarja alkoi 14. huhtikuuta 6,2 momenttimagnitudin esijäristyksellä. Sarjan voimakkain järistys tapahtui 16. huhtikuuta yöllä kello 1.25 paikallista aikaa. Sen voimakkuus oli 7,0 momenttimagnitudia ja keskus sijaitsi kymmenen kilometrin syvyydessä vain noin kilometrin länteen Kumamoton kaupungin keskustasta.

Huhtikuun 14. päivän esijäristys
--------------------------------

Maanjäristysten sarja alkoi torstaina huhtikuun 14. päivä 6,2 momenttimagnitudin maanjäristyksellä, jonka keskus oli noin kymmenen kilometrin syvyydessä 12 kilometriä Kumamoton kaupungista keskustasta länteen ja seitsemän kilometriä Uekin taajamasta kaakkoon. Ensimmäinen maanjäristys vaurioitti useita taloja ja aiheutti yhdeksän ihmisen kuoleman.

Huhtikuun 16. päivän maanjäristys
---------------------------------

Perjantain ja lauantain välisenä yönä 16. huhtikuuta tapahtui 7,0 momenttimagnitudin maanjäristys, jonka keskus oli noin kymmenen kilometrin syvyydessä Kumamoton kaupungin alla vain kilometrin etäisyydellä kaupungin keskustasta. Maanjäristys aiheutti usean kymmenen ihmisen kuoleman, useita maanvyöryjä ja laajaa vahinkoa rakennuksille, teille sekä vesi- ja sähköverkoille.

Vaikutukset
-----------

Maanjäristykset ovat aiheuttaneet ainakin 48 ihmisen kuoleman ja tuhansien loukkaantumisen. Maanvyörymät ovat katkaisseet teitä monin paikoin ja aiheuttaneet 200 metriä pitkän Aso Ōhashi -sillan sortumisen Kurokawajokeen. Lauantaina 16. huhtikuuta yli 400 000 taloutta Kyūshūlla oli ilman vettä ja yli 100 000 ilman sähköä. Vesi-, sähkö- ja tieverkoston vaurioiden sekä myrskyisän sään ja voimakkaiden sateiden vuoksi joillakin alueilla on ollut pulaa ruoasta ja muista tarvikkeista. Noin kaksi tuhatta loukkaantunutta tarvitsi sairaalahoitoa ja kymmeniä tuhansia evakuoitiin kodeistaan. Sunnuntai-iltana 17. huhtikuuta vielä 300 000 taloutta oli ilman vettä, yli 62 000 ilman sähköä, ja 180 000 ihmistä vietti yönsä väliaikaismajoituksessa, kuten teltoissa tai autoissaan.

Maanjäristykset ovat aiheuttaneet suurta vahinkoa myös useilla alueen historiallisille rakennuksille. Kumamoton linnan muurit sortuivat osittain. Aso-jinja-pyhäkön keskeisimmät osat, haiden-rukoushalli ja rōmon eli torniportti tuhoutuivat täysin 16. päivän maanjäristyksessä. Läheisen Sendain ydinvoimalan kaksi reaktoria olivat toiminnassa maanjäristysten alkaessa, mutta selvisivät niistä vaurioitta.

* Osittain sortunut tavaratalo Kumamoton kaupungissa.Osittain sortunut tavaratalo Kumamoton kaupungissa.
* Romahtanut historiallinen talo lähellä Kumamoton linnaa.Romahtanut historiallinen talo lähellä Kumamoton linnaa.
* Kumamoton linnan muurien vaurioita.Kumamoton linnan muurien vaurioita.
* 16. päivän järistyksen aiheuttama maanvyöry tuhosi sillan Asossa.16. päivän järistyksen aiheuttama maanvyöry tuhosi sillan Asossa.
* Maanvyöryn tuhoama Aso Ōhashi -silta vuonna 2009.Maanvyöryn tuhoama Aso Ōhashi -silta vuonna 2009.

Lähteet
-------

1. 1 2 3 4 5  M7.0 – 1 km WSW of Kumamoto-shi, Japan United States Geological Survey. Viitattu 16.4.2016. (englanniksi)
2. 1 2 3 4 5 6 7  Japan earthquake: Rescuers in ’race against time’ as storm hits *BBC News*.  16.4.2016. Viitattu 17.4.2016. (englanniksi)
3. 1 2  Abe visits quake-hit Kumamoto; service on key section of Kyushu bullet-train line resumes *The Japan Times*.  23.4.2016. Viitattu 24.4.2016. (englanniksi)
4. 1 2 3 4  Johnston, Chris & Smart, Richard: Japan disaster: rescuers search for survivors after second deadly quake *The Guardian*.  16.4.2016. Viitattu 16.4.2016. (englanniksi)
5. 1 2  Kerola, Päivi: Japanissa jälleen voimakas maanjäristys *Yle Uutiset*.  15.4.2016. Viitattu 16.4.2016.
6. ↑  M6.2 – 7 km SW of Ueki, Japan United States Geological Survey. Viitattu 16.4.2016. (englanniksi)
7. ↑  Large road bridge collapses as new quake hits Kumamoto *Asahi Shimbun*.  16.4.2016.  Arkistoitu 21.12.2016. Viitattu 17.4.2016. (englanniksi)
8. ↑  Japan earthquake: Thousands remain without vital services *BBC News*.  17.4.2016. Viitattu 17.4.2016. (englanniksi)
9. ↑  Saoshiro, Shinichi: Japan quake breaches the historic walls of 400-year old Kumamoto Castle *Reuters*.  16.4.2016. Viitattu 17.4.2016. (englanniksi)
10. ↑  Designated national cultural asset at Aso Shrine collapses in Kumamoto quake *The Mainichi*.  16.4.2016. Viitattu 17.4.2016. (englanniksi)

Aiheesta muualla
----------------

* Kuvia tai muita tiedostoja aiheesta **Kumamoton maanjäristykset 2016** Wikimedia Commonsissa